寄王謙仲周子充丈
作者：趙蕃
朝代：宋

paragraphs: 吳蜀三分地，沅湘合水流。
魚鰕今島嶼，蘭茝舊汀洲。
逾月雨連晝，莫春風送秋。
濕桑蠶餓死，壞種穀漂浮。
弊屋無乾處，吁嗟幾日休。
事多徵放逐，文欲號窮愁。
懼禍初求免，茲行重失謀。
官曹待符檄，食事指衣裘。
淹速空占服，行藏漫倚樓。
生涯縱草草，行路勝悠悠。
弟妹懷天末，夢魂栖浪頭。
何當得散號，從此具歸舟。
特達非無仗，迍邅自過憂。
禁庭敦宿契，樞府記鄉州。
幾遇長安使，頻蒙禮翰投。
雖狐懸釜煮，且益破囊收。
憂禹思由溺，阿衡任內溝。
豈伊儕子弟，而俾墮拘囚。
霄漢瞻歸雁，波濤羨沒鷗。
懷哉上南斗，去矣事西疇。